**BTI - Case Ole barnehage Nivå 0**

Ole er en gutt på 5 år. Han bor sammen med mor og far. Den lille familien flyttet til kommunen for et år siden.

**Situasjon:**

Rett etter de hadde flyttet var Ole på 4- års kontroll på helsestasjonen sammen med mor. Han ble på det tidspunktet beskrevet som en litt urolig gutt, som det var vanskelig å sette grenser for av foreldrene sine. Men mor mener det ellers ikke er noen problemer med Ole, og tenker at dette er noe som han vil vokse av seg. Helsesøster gjennomfører en konsultasjon. Hun opplever at Ole er noe unnvikende i kontakten med henne og lite fokusert. Hun beskriver også Oles språkutvikling til å være litt under det som er forventet på hans alder. Ellers samarbeider Ole fint både på vekt høyde og syns- undersøkelsen. Mor ønsker en barnehageplass til Ole, noe helsesøster er enig vil være et godt tiltak.

Nå er Ole 5 år og har vært barnehagegutt i over et halvt år. I løpet av det halve året som Ole har vært i barnehagen, så registrerer barnehagen en gradvis forandring. Han har blitt mer urolig, og i økende grad strever Ole med å leke sammen med de andre barna. Han blir fort sint og ødelegger ofte leken de er i gang med. De andre barna sier også at det lukter bæsj av Ole. Han unngår mer og mer kontakt med de voksne. Han vandrer alene mellom ulike aktiviteter. I samlingsstundene er han urolig, ukonsentrert og lar seg dårlig korrigere av de voksne.

Barnehagen har også lagt merke til at det er vanskelig å få kontakt med foreldrene i hente- og bringesituasjonen. Ole kommer ofte inn alene om morgenen, og på ettermiddagen har de alltid dårlig tid og skynder seg ut. Når barnehagen poengterer dette overfor foreldrene, så virker de litt irriterte og avvisende. De har heller ikke deltatt på de felles foreldremøtene.

Ansatte i barnehagen har hørt andre foreldre fortelle at det er mye festing og bråk hjemme hos dem, og det har blitt sett etablerte rusmiddelmisbrukere gå inn og ut av hjemmet.

Pedagogisk leder på Oles avdeling er bekymret for gutten, og undrer seg på hvordan hun skal gripe an saken.

Til drøfting:

* Er det grunnlag for bekymring? Hvem avgjør det? Hva gjør man dersom man ikke er bekymret?
* Hvem kan pedagogisk leder drøfte saken med?
* Hva bør pedagogisk leder finne i handlingsveilderen?
* Hvordan få til samarbeid med foreldrene?
* Hvordan ta opp bekymringen for Ole med foreldrene? Finnes veiledningsmateriell/verktøy i handlingsveilderen til en slik samtale?
* Er det aktuelt å iverksette tiltak i barnehagen før foreldrene informeres? Hva kan aktuelle tiltak i barnehagen være?
* Er det aktuelt å drøfte bekymringen i noen form for konsultasjonsteam?
* Er det aktuelt for barnehagen å samarbeide med andre?
* Hva med samtykke – når er det aktuelt?
* Har kommunen noen verktøy fra før som kan brukes i handlingsveilderen på Nivå 0?

Spesielt om brukermedvirkning nivå 0:

Hvis barnehagen ikke tar kontakt med foreldrene og foreldrene selv er bekymret for Oles trivsel. Hvilken informasjon har foreldrene fått i forhold til hvem de kan henvende seg til for å drøfte saken utenom samtale med pedagogisk leder?

Hvem kan Ole ta kontakt med i barnehagen dersom han har det vanskelig? Hvilken informasjon er gitt om dette til barna? Vet Ole hvem han kan gå til dersom han har det vanskelig?

**Fortsettelse:**

Pedagogisk leder har innkalt foreldrene til møte. Far møter alene. Han forteller at de har noe problemer hjemme med at Ole er sengevæter og kan også noen ganger bæsje på seg. Far mener at Ole ikke «gidder» å gå på do – eller at han blir så opptatt av å se på TV eller en eller annen skjerm - og så går det galt.

Hjemme «straffer» de han noen ganger med å sette bleie på han og erter han for at han ikke rekker toalettet.

Far er opptatt av at barnehagen ikke må overdrive problemene. Han mener sønnen trenger en fast hånd. Han sier seg imidlertid positiv til tilbud om jevnlige samtaler med Pedagogisk leder. De blir enige om at de møtes i forbindelse med henting onsdag hver annen uke og drøfter sammen hvordan Ole trives.

Foreldrene velger selv hvem av dem som møter.

Det går to måneder og foreldrene følger ikke opp. De kommer gjerne akkurat når barnehagen stenger de avtalte onsdagene, og sier at de dessverre ikke har tid til å vente.

Ole har økende problemer med uro, kommer ofte i konflikt med de andre. Personalet registrerer at problemet med avføring i buksa øker.

Til drøfting:

* Hva bør pedagogisk leder gjøre?
* Hvem kan hun drøfte saken med?
* Er dette en sak for et konsultasjonsteam?
* Hvem snakker med Ole?
* Er det aktuelt å samarbeide med andre?